ΓΡΑΠΤΗ ΕΡΩΤΗΣΗ P-1957/97 υποβολή: Peter Skinner (PSE) προς την Επιτροπή (28 Μαΐου 1997)

Θέμα: Διάθεση οχημάτων με δεξιόστροφη κίνηση

Δεδομένου ότι θα υπερισχύσουν στο Η.Β. οι όροι της ανοικτής αγοράς όσον αφορά τον ανταγωνισμό μεταξύ της βιομηχανικής κατασκευής αυτοκινήτων, και ότι ο ανταγωνισμός αυτός θα οδηγήσει στη μεγαλύτερη διάθεση προϊόντων και σε λιγότερους περιορισμούς για τον αγοραστή, θα ήθελε η Επιτροπή να σχολιάσει τους μη αναγκαίους περιορισμούς που επιβάλλονται στα άτομα που επιθυμούν να αγοράσουν αυτοκίνητα με δεξιόστροφη κίνηση απ' ευθείας από την ηπειρωτική Ευρώπη;

Σε τί ενέργειες προβαίνει η Επιτροπή για να εξασφαλίσει την εύκολη διάθεση οχημάτων με δεξιόστροφη κίνηση από τους κατασκευαστές στην ηπειρωτική Ευρώπη όπως συμβαίνει με τα οχήματα με αριστερόστροφη κίνηση, χωρίς την υποχρεωτική παρέμβαση της αντιπροσωπείας αυτοκινήτων;

Απάντηση του κ. Van Miert εξ ονόματος της Επιτροπής (17 Ιουνίου 1997)

Η Επιτροπή συμφωνεί απόλυτα με το Αξιότιμο Μέλος του Κοινοβουλίου ότι η διαμόρφωση όρων ελεύθερης αγοράς αναμένεται να οδηγήσει στην ανάπτυξη εντονότερου ανταγωνισμού και, ειδικότερα, να επαυξήσει την ευχέρεια των καταναλωτών να αγοράζουν οχήματα με δεξιόστροφη κίνηση σε οποιοδήποτε μέρος της Κοινότητας, εφόσον κρίνουν ότι με τον τρόπο αυτό αποκομίζουν το μεγαλύτερο όφελος.

Πιο συγκεκριμένα, ο κανονισμός της Επιτροπής ((Κανονισμός (ΕΚ) αριθ. 1475/95 της Επιτροπής, ΕΕ L 145 της 28.6.1995, σ. 25, σχετικά με την εφαρμογή του άρθρου 85 παράγραφος 3 της συνθήκης σε ορισμένες κατηγορίες συμφωνιών διανομής, πώλησης και εξυπηρέτησης μετά την πώληση αυτοκινήτων οχημάτων, ο οποίος αντικατέστησε τον παλαιότερο κανονισμό (ΕΟΚ) της Επιτροπής για τον συγκεκριμένο τομέα, αριθ. 123/85 της 12.12.1984, ΕΕ L 15 της 18.1.1985, σ. 16. )) σχετικά με τη διανομή των αυτοκινήτων οχημάτων ενισχύει την ελευθερία αυτή. Ενας διανομέας ο οποίος αναπτύσσει δραστηριότητα στην ενιαία αγορά δεν έχει το δικαίωμα να απορρίψει την προσφορά αγοράς ενός καταναλωτή ή να αξιώσει υψηλότερο τίμημα μόνο και μόνο επειδή ο υπόψη καταναλωτής διαμένει σε κάποιο άλλο κράτος μέλος. Εντούτοις, επειδή η μεγιστοποίηση των πωλήσεων έγκειται κατά κανόνα προς το συμφέρον ενός διανομέα, το δικαίωμα του καταναλωτή δεν συνοδεύεται από την υποχρέωση του διανομέα να προβεί στη ζητούμενη πώληση. Στον εν λόγω κανονισμό προβλέπονται τα ακόλουθα δικαιώματα για τους καταναλωτές οι οποίοι διαμένουν σε ένα κράτος μέλος και ενδιαφέρονται να αγοράσουν αυτοκίνητα οχήματα, συμπεριλαμβανομένων των αυτοκινήτων με δεξιόστροφη κίνηση, σε κάποιο άλλο κράτος μέλος:

- Από τον καταναλωτή επιτρέπεται να ζητηθεί να συμπληρώσει μόνο τα ίδια έγγραφα, και μάλιστα με τον ίδιο τρόπο, τα οποία καλούνται κανονικά και σύμφωνα με τον νόμο να συμπληρώσουν οι καταναλωτές οι οποίοι διαμένουν στο κράτος μέλος στο οποίο πραγματοποιείται η αγορά του οχήματος. Συνήθως, τα έγγραφα αυτά αναφέρονται στο όνομα και τη διεύθυνση του καταναλωτή.

- Ο παραγωγός και όλοι οι διανομείς οφείλουν να σέβονται την παραχωρηθείσα εγγύηση και να παρέχουν δωρεάν εξυπηρέτηση, εξυπηρέτηση σε περίπτωση αντικατάστασης ελαττωματικών οχημάτων, καθώς και τις υπηρεσίες επισκευής και συντήρησης που απαιτούνται για την ασφαλή και αξιόπιστη λειτουργία του οχήματος, χωρίς να έχει καμία σημασία πού και από ποιόν έχει αγορασθεί το εκάστοτε όχημα στην ενιαία αγορά.

- Ο κατασκευαστής, ο προμηθευτής και κάθε άλλη επιχείρηση του δικτύου που περιορίζουν άμεσα ή έμμεσα την ελευθερία των τελικών καταναλωτών, των εγκεκριμένων ενδιαμέσων και των εγκεκριμένων διανομέων να αποκτούν νέα αυτοκίνητα οχήματα από οποιονδήποτε εγκεκριμένο διανομέα της επιλογής τους στο εσωτερικό της ενιαίας αγοράς χάνουν αυτοδικαίως το ευεργέτημα της απαλλαγής, με αποτέλεσμα ολόκληρο το δίκτυο διανομής του κατασκευαστή να καθίσταται αυτοδικαίως ανενεργό κατ' εφαρμογή του άρθρου 85 παράγραφος 2 της συνθήκης ΕΚ.

Πέραν της γενικής αυτής ρύθμισης, η οποία αποσκοπεί στο άνοιγμα των αγορών πώλησης αυτοκινήτων, π.χ. προς όφελος των πελατών που ενδιαφέρονται να αγοράσουν όχημα με δεξιόστροφη κίνηση εκτός του κράτους μέλους διαμονής τους, η Επιτροπή έχει εκδώσει δύο αποφάσεις ((Απόφαση της Επιτροπής της 25.9.1986, ΕΕ L 295 της 18.10.1986, σ. 19, και απόφαση της Επιτροπής της 2.7.1984, ΕΕ L 207 της 2.8.1987, σ. 11. )) με τις οποίες κηρύσσονται παράνομα τα εμπόδια τα οποία τίθενται στην αγορά νέων αυτοκινήτων με δεξιόστροφη κίνηση εκτός του Ηνωμένου Βασιλείου.

Επιπλέον, το Αξιότιμο Μέλος του Κοινοβουλίου παρακαλείται να ανατρέξει σε παλαιότερες απαντήσεις της Επιτροπής επί γραπτών ερωτήσεων που αφορούσαν το συγκεκριμένο ζήτημα ((Γραπτή ερώτηση αριθ. 2874/91 του κ. Thomas Megahy, EE C 162 της 29.6.1992, σ. 33 7 γραπτή ερώτηση αριθ. 1829/82 του Sir James Scott-Hopkins, EE C 111 της 25.4.1983, σ. 11, με περαιτέρω παραπομπή σε παλαιότερες απαντήσεις της Επιτροπής. )).